Esa Sironen

Esa Olavi Sironen (s. 10. marraskuuta 1949 Säynätsalo) on jyväskyläläinen yhteiskuntatieteiden tohtori, vapaa toimittaja ja dokumenttiohjaaja.

 Kirjallinen toiminta 
Sirosen kirjallinen tuotanto käsittää noin 450 nimikettä, pääosin artikkeleita paikallislehdistä tieteellisiin julkaisuihin. Artikkelisuomennoksia Sironen on tehnyt parikymmentä.

Tohtoriksi Sironen väitteli artikkelikokoelmalla Urheilun aika ja paikka (LIKES Research Reports on Sport and Health, 100, 1995). Hän on toimittanut Osuuskunta Vastapainolle urheilukirjatrilogian Liikuntaa harjoittavat ruumiit (1987), Uuteen liikuntakulttuuriin (1988) sekä Urheilukirja (1992 yhdessä Arto Tiihosen ja Soile Veijolan kanssa).

Vuosina 1999-2018 Sironen toimitti yhdessä Heikki Roiko-Jokelan kanssa Suomen urheiluhistoriallisen seuran vuosikirjaa.

Sironen on ollut toimittamassa Tutkijaliitolle Ernst Bloch- (1985) ja Walter Benjamin (1989) -antologiat sekä yhdessä Jussi Kotkavirran kanssa kokoelman Moderni/postmoderni: Lähtökohtia keskusteluun (2. p. 1989).

Syksyllä 2016 ilmestyi Sirosen toimittama kirjoituskokoelma Kirjojen lumoissa. 30 vuotta yhdessä luettua ja koettua.

Jouluksi 2019 ilmestyi Vanhan Korpilahden kotiseutuyhdistyksen julkaisema näköispainos Ain'Elisabet Pennasen avainromaanista Erään perhosen joululahja (1921), johon Sironen laati jälkisanat.

Vuonna 2020 ilmestyi Sirosen toimittama kirja Vorni haukia, hopeakylkiä, kalastuskuntaa. Muuramelaisia kalastustarinoita Listosta Liinahamariin (304 s), jonka julkaisi Muuramen kalastuskunta.

Paikallishistoriallisista teksteistään Sironen on koostanut nettikirjan Juttupoluilla: luettua, kuultua, sanottua 1993-2023. http://urn.fi/URN:ISBN:978-951-39-9940-7

Vuonna 2025 Jyväskylän yliopisto julkaisi digitaalisena uudelleen Lauri Mehtosen ja Esa Sironen artikkelien kokoelman Aistimellisuus, sivistys ja massakulttuuri (alunperin vuodelta 1987).

 Ohjelmia radioon 
Sirosen tuottamista, käsikirjoittamista ja ohjaamista radio-ohjelmista mainittakoon 400-osainen minikuulokuvasarja ”Tämän kylän tarinoita” Yle Radio Keski-Suomessa vuosina 1994–2005. Niistä on koostettu Yle Radio 1:n ”Todellisiin tarinoihin” ohjelmat Rintamien välissä: aikalaismuistoja vuoden kahdeksantoista Jyväskylästä (1998), Hinaajan keulatäkiltä: juttuja pihkan, tervan ja konerasvan maisemista (2003) sekä Latinistien kujeet: kymmenen tarinaa akateemisesta heimosta (2004).

 TV- ja videodokumentteja 
Sirosen käsikirjoittamia ja ohjaamia televisiodokumentteja on muun muassa Sotalesken suru: Tarina sotaleskien rakkaudesta, menetyksestä ja selviytymisestä (2006), jonka laajennettu versio ilmestyi DVD:nä Sotalesken surutyö (VL-Musiikki Oy 2007). Sama kustantaja julkaisi vuonna 2009 myös Sirosen ohjaaman DVD:n Rusinoita pullassa: Vihreät sisaret sotilaskotityössä vuodesta 1918.

TV1:n ”Tosi tarinoissa” on esitetty ohjelmat Tyttö joka näki joulupukin (2007), Juoksuhaudan seurakunta (2009) sekä Rahusen punatähdet (2010). TV1:n "Muisti"-sarjassa esitettiin lokakuussa 2011 Sirosen käsikirjoittama ja ohjaama dokumentti Pohjoisen partisaanit, joka valottaa Sallan Hautajärven Kiviaavalla 1943 heinäkuussa tapahtunutta partisaani-iskua.

Vuonna 2011 Kaatuneitten Omaisten Liitto Ry julkaisi Sirosen ohjaaman sotaorpoutta käsittelevän DVD-dokumentin Ei kenenkään lapsi. Dokumentti on esitetty toukokuussa 2011 Ylen 1-kanavalla, uusintana tammi- ja elokuussa 2015.

Itsenäisyyspäivänä 2012 sai Lottamuseolla Tuusulassa ensiesityksen Sirosen ohjaama pitkä dokumenttielokuva Viimeinen testamentti: Lottien muistoja talvi- ja jatkosodasta, jonka Lotta Svärd Säätiö julkaisi DVD:nä. Elokuva esitettiin Alfa TV:ssä 23.11.2017.

Elokuussa 2013 sai Hämeenlinnan Verkatehtaalla ”Oma kieli 150 vuotta” -juhlassa ensiesityksen Sirosen ohjaama pitkä dokumentti Laulu Suomessa. Elokuva Jaakko Juteinista, Viipurin viisaasta, Hattulan suuresta pojasta, jonka Jaakko Juteini -seura julkaisi DVD:nä. Elokuva esitettiin Alfa TV:ssä 10.10. ja 6.12.2017.

Vuoden 2013 aikana ilmestyivät myös Sirosen ohjaamat DVD:t Poltettu kylä (45 min - esitetty Alfa TV:ssä 27.1.2018), Koulu keskelle ei mitään (30 min) ja Punapanssarit (30 min).

Juhannusaattona 2015 TV 1 esitti Sirosen ohjaaman dokumentin Hanssin-Jukka (28 min), joka on uusittu elokuussa 2015 ja tammikuussa 2016.

Kesällä 2017 Saarijärven museo julkaisi Sirosen ohjaaman DVD:n Retki Saarijärvelle, jossa professori Teivas Oksala kertoo mitä nuori J.L. Runeberg löysi Saarijärveltä Suomi-kuvaansa. Sirosen ohjaama toinen kurkistusikkuna suomalaisuuden syntyyn, dokumenttielokuva Snellman Kuopiossa.

Vuonna 2018 valmistuivat Sirosen ohjaamat videodokumentit Porthanin perintö (30 min), Askelten kaiku (45 min), Portaan kylässä (70 min), Paltamolainen Eino Leino (47 min) sekä Rata: kuinka sota kohtasi korpikansan (42 min).

Vuonna 2019 valmistui Elisa Viihteen suoratoistopalveluun Sirosen ohjaama Tammelan hakkapeliitta (30 min), jonka Tammelan Nuorisoseura Aura vuonna 2020 julkaisi myös DVD:nä.

Karjalan mainio Arppe. (30 min, ohjaus Esa Sironen, kuvaus Raimo Salo, leikkaus Reetta Sironen). Kitee-Seura ry., DVD:n julkistus ja ensi-ilta Puhoksessa 20.11.2021.

Perhon muonavaraston valtaus. (24 min, näytelmän videotallennuksen ohjaus Esa Sironen, kuvaus Raimo Salo, ohjaus Pertti Lähteenmäki). Perhon LC. DVD:n julkistus ja ensi-ilta Perhossa 6.12.2021.

Sissilentäjien matkassa. (36 min, dokumenttielokuvan ensi-ilta Muuramessa 29.12.2021. ohjaus Esa Sironen, kuvaus Raimo Salo, leikkaus Reetta Sironen).

"Lapsuuden kuvia: Harri Tapper muistelee." (23 min, ohjaus Esa Sironen, kuvaus Matti Salmi, leikkaus Reetta Sironen). Dokumenttielokuvan ensi-ilta Saarijärvi-salissa 16.3.2023.

"Suomi: Mauri Sariolan elämä." (45 min, ohjaus Esa Sironen, kuvaus Raimo Salo, leikkaus Reetta Sironen). Dokumenttielokuvan ensi-ilta Jyväskylän kaupunginkirjaston Minnansalissa 21.11.2024.

"Hullu mies tuo Laukkanen." (58 min, ohjaus Esa Sironen, kuvaus Raimo Salo, leikkaus Reetta Sironen). TV1 30.12.2024.

Lähteet

Luokka:Suomalaiset yhteiskuntatieteilijät
Luokka:Suomalaiset toimittajat
Luokka:Suomalaiset dokumenttiohjaajat
Luokka:Vuonna 1949 syntyneet
Luokka:Elävät henkilöt